LIETUVOS RESPUBLIKOS SVEIKATOS APSAUGOS MINISTRAS

ĮSAKYMAS

DĖL LIETUVOS RESPUBLIKOS SVEIKATOS APSAUGOS MINISTRO

2020 M. KOVO 16 D. ĮSAKYMO NR. V-383 „DĖL VAIKŲ IR SUAUGUSIŲJŲ

COVID-19 LIGOS (KORONAVIRUSO INFEKCIJOS) DIAGNOSTIKOS IR GYDYMO TVARKOS APRAŠO IR VAISTINIO PREPARATO NIRMATRELVIRO + RITONAVIRO IŠRAŠYMO IR IŠDAVIMO VAISTINĖSE TVARKOS APRAŠO PATVIRTINIMO“ PAKEITIMO

2024 m. gruodžio 31 d. Nr. V-1374

Vilnius

1. Pakeičiu Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašą, patvirtintą Lietuvos Respublikos sveikatos apsaugos ministro 2020 m. kovo 16 d. įsakymu Nr. V-383 „Dėl Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo ir Vaistinio preparato nirmatrelviro + ritonaviro išrašymo ir išdavimo vaistinėse tvarkos aprašo patvirtinimo“:

1.1. Pakeičiu 8.1.1 papunktį ir jį išdėstau taip:

„8.1.1. pirminės ambulatorinės asmens sveikatos priežiūros (toliau – PAASP) paslaugas teikiančių ASPĮ atliekamas greitasis SARS-CoV-2 antigeno ir gripo testas ar greitasis SARS-CoV-2 antigeno, gripo ir respiracinio sincitinio viruso (RSV) testas;“.

1.2. Pakeičiu 8.1.2 papunkčio pirmąją pastraipą ir ją išdėstau taip:

„8.1.2. antrinio arba tretinio lygio asmens sveikatos priežiūros paslaugas teikiančiose ASPĮ arba slaugos ligoninėse atliekamas greitasis SARS-CoV-2 antigeno testas arba greitasis SARS-CoV-2 antigeno ir gripo testas, arba SARS-CoV-2 viruso tyrimas PGR metodu, arba kitas polivalentinis tyrimas, apimantis gripo ir SARS-CoV-2 viruso nustatymą:“.

1.3. Pakeičiu VII skyrių ir jį išdėstau taip:

„VII SKYRIUS

COVID-19 LIGOS DIAGNOSTIKOS TYRIMŲ APMOKĖJIMO TVARKA

33. PAASP paslaugas teikiančioms įstaigoms, kurių atliekami tyrimai, nurodyti Aprašo 8.1.1 papunktyje, atitinka Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašo, patvirtinto Lietuvos Respublikos sveikatos apsaugos ministro 2005 m. gruodžio 5 d. įsakymu Nr. V-943 „Dėl Pirminės ambulatorinės asmens sveikatos priežiūros paslaugų teikimo organizavimo ir šių paslaugų išlaidų apmokėjimo tvarkos aprašo tvirtinimo“, nustatytus reikalavimus, mokamas skatinamasis priedas. Šio priedo dydis nustatytas Asmens sveikatos priežiūros paslaugų (išskyrus aktyviojo gydymo), apmokamų Privalomojo sveikatos draudimo fondo biudžeto lėšomis, ir jų bazinių kainų sąraše, patvirtintame Lietuvos Respublikos sveikatos apsaugos ministro 2022 m. lapkričio 3 d. įsakymu Nr. V-1630 „Dėl asmens sveikatos priežiūros paslaugų ir jų bazinių kainų sąrašo bei su šiomis paslaugomis susijusių priedų, mokamų Privalomojo sveikatos draudimo fondo biudžeto lėšomis, sąrašų patvirtinimo“ (toliau – Bazinių kainų sąrašas).

34. COVID-19 ligos diagnostikos tyrimai (išskyrus PAASP paslaugas, nurodytas Aprašo 33 punkte), atliekami teikiant ambulatorines infekcinių ligų gydytojo ar vaikų infekcinių ligų gydytojo, ar gydytojo pulmonologo, ar gydytojo vaikų pulmonologo konsultacijas, ar skubiosios medicinos pagalbos paslaugas, ar stebėjimo paslaugas, ar stacionarines asmens sveikatos priežiūros paslaugas (aktyviojo gydymo ar ilgalaikio gydymo, ar transplantacijos, ar slaugos ir palaikomojo gydymo, ar paliatyviosios pagalbos, ar medicininės reabilitacijos), ar kitas paslaugas, atskirai neapmokami – šių tyrimų atlikimo išlaidos yra įskaičiuotos į šiame punkte išvardytų paslaugų bazines kainas, nustatytas Bazinių kainų sąraše.

35. Duomenys apie suteiktą COVID-19 ligos diagnostikos paslaugą, nurodytą Aprašo 33 punkte, įrašomi į formą 025/a-LK „Asmens ambulatorinio gydymo statistinė kortelė“ kartu su duomenimis apie asmens sveikatos priežiūros paslaugą, kurią teikiant buvo atliekama COVID-19 ligos (koronaviruso infekcijos) diagnostika.“

1.4. Buvusius 40 ir 41 punktus laikau atitinkamai 36 ir 37 punktais.

2. Nustatau, kad:

2.1. šio įsakymo 1.3 papunkčiu pakeistos Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo 33 punkto nuostatos taikomos atsiskaitant už asmens sveikatos priežiūros paslaugas, suteiktas nuo 2024 m. spalio 1 d.;

2.2. šio įsakymo 1.3 papunkčiu pakeistos Vaikų ir suaugusiųjų COVID-19 ligos (koronaviruso infekcijos) diagnostikos ir gydymo tvarkos aprašo 34 punkto nuostatos taikomos atsiskaitant už asmens sveikatos priežiūros paslaugas, suteiktas nuo 2025 m. sausio 1 d.

Sveikatos apsaugos ministrė	Marija Jakubauskienė